Okolie Krakova
Krakov má výnimočnú polohu na Krakovsko-Čenstochovskej jure. Z centra mesta sa do okolitých skalnatých miest dostanete veľmi ľahko. Miest na rekreáciu, prechádzky či lezenie je mnoho. Uvádzame aspoň niektoré krásne, skalnaté doliny: Będkowice, Bolechowice, Karniowice, dolina Kobylańską, Ojcowski Park Narodowy, a tiež Zakrzówek, výnimočné kúpalisko s tyrkysovou vodou, obklopené vápencovými skalami. Rybník sa nachádza pri Ruczaji, vzdialenom od centra iba 15 minút.
Z Zakrzówka sa prechádzkovým tempom po skalnatom úbočí nad mestom dostanete do časti Podgórze, v ktorej sa okrem iného nachádza aj legendárna Krakovská mohyla a starý kameňolom, ktorý podľa historických dokladov slúžil v roku 1942 ako pracovný tábor. Cesta do cementárne odkrýva menej známu a menej obľúbenú tvár mesta. Pod nohami sa objavujú staré náhrobky, ktoré už pohltila cesta medzi stromami. Patria pravdepodobne obetiam rozstrieľaným na tomto mieste počas II. svetovej vojny.
Krakov a kúpaliska
V lete, no nielen počas horúcich dní sa určite oplatí navštíviť jazierka a rybníky nachádzajúce sa v rôznych častiach mesta. Bagry – veľké kúpalisko s prírodnými ale aj verejnými piesočnatými plážami, Kryspinów – priehrada neďaleko letiska, ktorá ponúka piesočnaté pláže, ohniská a západ slnka medzi smrekmi. Na oboch miestach je k dispozícii požičovňa s vybavením pre vodné športy, reštaurácie a bary. V oblasti Zabierzów nájdeme medzi skalami menej známe prírodné kúpalisko.
Neďaleko sa rozprestiera krásny a rozľahlý Wolský les a iné, o niečo menšie lesy: les v Zabierzowe a Rząske (malých obciach hneď za mestom). Wolský les v západnej časti mesta je úžasné miesto pre každého, kto hľadá ticho a pokoj. Nájdete v ňom turistické aj cyklistické chodníky. Na niektorých miestach natrafíte na vápencové skaly a rokliny. Pri okraji lesa sa nachádza Pilsudského mohyla (Kopiec Piłsudskiego), navŕšená po 1. svetovej vojne zo zemín pochádzajúcich z bojísk. Pilsudského mohyla je najväčšou mohylou v Poľsku.
Lesnou cestičkou sa cez malebné údolie dostaneme k ďalšej mohyle, ktorá nesie meno generála Kościuszku. Turistická trasa vedie priamo k Visle do centra mesta a časti Salwator. V centre Krakova a na predmestiach sa môžete poprechádzať po mnohých parkoch, napríklad Jordánovom parku (Park Jordana) alebo Bednarského parku v časti Podgórze (Park Bednarski). Frekventovaným miestom sú aj krakovské planty – aleje vedúce z Hlavného námestia (Rynek Główny) do štvrti Kazimierz.
Spoznávanie mesta
Na výber je celá kopa dopravcov: mestská doprava (MPK), autobusy, železnica (PKP), rýchla prímestská železničná doprava (SKA). Pre tých, ktorí sa chcú premiestňovať zdravo, vyhýbať sa zápcham v uliciach a tlačenici v autobusoch, ponúka Krakov cyklistické chodníky, malebné trasy (napríklad cestička na hrádzi Visly smerom do Opátstva v Tyńci), bazáre a požičovne vybavenia s atraktívnymi cenami.